《留别富宣德》
宋代·杨时

富侯荆山姿，落落混燕石。
镌磨经世故，不磷乃天质。
轩裳傥来寄，既去宁须戚。
骅骝走长坂，一跌未为失。
秦庭谬瑕疵，睨柱终完璧。
君子有远怀，事道先器识。
千钧等鸿毛，始见乌获力。
行矣各勉旃，他时赖三益。

作者简介：（1053—1135）南剑州将乐人，字中立，号龟山。神宗熙宁九年进士。调官不赴。先后师事程颢、程颐，杜门不仕十年。历知浏阳、余杭、萧山，改荆州教授。金人攻汴京，坚论严为守备，除右谏议大夫；又反对割三镇以乞和，兼国子监祭酒。指斥蔡京蠹国害民，力辟王安石之学。高宗立，除工部侍郎。以龙图阁直学士致仕，专事著述讲学。卒谥文靖。与游酢、吕大临、谢良佐号为程门四先生，又与罗从彦、李侗等同列南剑三先生。其学术后被奉为程氏正宗。有《二程粹言》、《龟山先生语录》、《龟山集》。